Document ID: 32010D0352

DECIZIA COMISIEI
din 22 iunie 2010
privind o contribuție financiară din partea Uniunii la programele de control, inspecție și supraveghere în domeniul pescuitului ale statelor membre pentru anul 2010
[notificată cu numărul C(2010) 3940]
(Numai textele în limbile bulgară, daneză, engleză, estonă, finlandeză, franceză, germană, greacă, italiană, lituaniană, olandeză, polonă, română, slovenă, spaniolă și suedeză sunt autentice)
(2010/352/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 861/2006 al Consiliului din 22 mai 2006 de stabilire a măsurilor financiare comunitare privind punerea în aplicare a politicii comune în domeniul pescuitului și în domeniul dreptului mării (1), în special articolul 21,
întrucât:
(1)
Statele membre au transmis Comisiei programele lor de control în domeniul pescuitului pentru 2010, împreună cu cererile pentru o contribuție financiară a Uniunii la cheltuielile legate de desfășurarea proiectelor incluse în aceste programe.
(2)
Cererile privind acțiunile enumerate la articolul 8 litera (a) din Regulamentul (CE) nr. 861/2006 pot beneficia de finanțare din partea Uniunii.
(3)
Cererile de finanțare din partea Uniunii trebuie să respecte normele stabilite în Regulamentul (CE) nr. 391/2007 al Comisiei (2).
(4)
Este necesar să se stabilească sumele maxime și rata contribuției financiare din partea Uniunii în limitele prevăzute la articolul 15 din Regulamentul (CE) nr. 861/2006 și să se stabilească în ce condiții poate fi acordată această contribuție.
(5)
Pentru a încuraja investițiile în acțiunile prioritare definite de Comisie în conformitate cu Regulamentul (CE) nr. 1224/2009 al Consiliului (3) și având în vedere impactul negativ al crizei financiare asupra bugetelor statelor membre, investițiile aferente prelucrării automate și gestionării datelor, sistemelor electronice de înregistrare și raportare (ERS) și sistemelor de monitorizare a navelor (VMS), precum și seminariilor organizate de statele membre, care au drept scop sensibilizarea cu privire la noul regulament în materie de control și la prevenirea pescuitului ilegal, nedeclarat și nereglementat (IUU), ar trebui să beneficieze de o rată mare de cofinanțare, în limitele prevăzute la articolul 15 din Regulamentul (CE) nr. 861/2006.
(6)
Pentru a limita suma alocată achiziționării și modernizării navelor și aeronavelor de patrulare pentru supravegherea activităților de pescuit, contribuția din partea Uniunii la astfel de cheltuieli se limitează la o sumă maximă de 1 milion de EUR pe stat membru.
(7)
Pentru a putea beneficia de contribuție, dispozitivele de localizare automată trebuie să îndeplinească cerințele stabilite prin Regulamentul (CE) nr. 2244/2003 al Comisiei din 18 decembrie 2003 de stabilire a dispozițiilor privind sistemele de monitorizare a navelor prin satelit (4).
(8)
Pentru a putea beneficia de contribuție, dispozitivele electronice de înregistrare și raportare de la bordul navelor de pescuit trebuie să îndeplinească cerințele prevăzute în Regulamentul (CE) nr. 1077/2008 al Comisiei din 3 noiembrie 2008 de stabilire a normelor de aplicare a Regulamentului (CE) nr. 1966/2006 al Consiliului privind înregistrarea și comunicarea electronică a datelor referitoare la activitățile de pescuit și dispozitivele de teledetecție și de abrogare a Regulamentului (CE) nr. 1566/2007 (5).
(9)
Măsurile prevăzute de prezenta decizie sunt conforme cu avizul Comitetului pentru pescuit și acvacultură,
ADOPTĂ PREZENTA DECIZIE:
Articolul 1
Obiect
Prezenta decizie prevede, pentru anul 2010, o contribuție financiară a Uniunii la cheltuielile suportate de către statele membre în 2010 pentru implementarea sistemelor de monitorizare și control aplicabile politicii comune în domeniul pescuitului (PCP) menționate la articolul 8 litera (a) din Regulamentul (CE) nr. 861/2006. Decizia stabilește suma maximă a contribuției financiare din partea Uniunii pentru fiecare stat membru, rata contribuției financiare din partea Uniunii și condițiile în care poate fi acordată o astfel de contribuție.
Articolul 2
Încheierea angajamentelor în curs
Toate plățile pentru care se solicită rambursarea sunt efectuate de statul membru în cauză până la 30 iunie 2014. Plățile efectuate de un stat membru după acest termen nu sunt eligibile pentru rambursare. Alocările bugetare vizate de prezenta decizie sunt dezangajate până la 31 decembrie 2015, cel târziu.
Articolul 3
Noi tehnologii și rețele informatice
(1) Cheltuielile efectuate în cadrul proiectelor menționate în anexa I pentru înființarea de noi tehnologii și rețele informatice cu scopul de a permite colectarea eficientă și sigură a datelor și gestionarea acestora în legătură cu monitorizarea, controlul și supravegherea activităților de pescuit pot beneficia de o contribuție financiară reprezentând 90 % din cheltuielile eligibile, în limitele stabilite în anexa menționată.
(2) Cheltuielile efectuate în cadrul proiectelor menționate în anexa I pentru sistemul de monitorizare a navelor (VMS), sistemul electronic de înregistrare și raportare (ERS) sau pescuitul ilegal, nedeclarat și nereglementat (IUU) pot beneficia de o contribuție financiară reprezentând 90 % din cheltuielile eligibile, în limitele stabilite în anexa menționată.
(3) Orice alte cheltuieli efectuate pentru noi tehnologii și rețele informatice în cadrul proiectelor menționate în anexa I pot beneficia de o contribuție financiară reprezentând 50 % din cheltuielile eligibile, în limitele stabilite în anexa menționată.
Articolul 4
Dispozitive de localizare automată
(1) Cheltuielile efectuate în cadrul proiectelor menționate în anexa II pentru achiziționarea și instalarea la bordul navelor de pescuit a dispozitivelor de localizare automată care permit monitorizarea de la distanță a navelor de către un centru de monitorizare a pescuitului printr-un sistem de monitorizare a navelor (VMS) pot beneficia de o contribuție financiară reprezentând 90 % din cheltuielile eligibile, în limitele stabilite în anexa menționată.
(2) Contribuția financiară menționată la alineatul (1) se limitează la 2 500 EUR pentru fiecare navă.
(3) Pentru a putea beneficia de contribuția financiară menționată la alineatul (1), dispozitivele de localizare automată trebuie să îndeplinească cerințele prevăzute în Regulamentul (CE) nr. 2244/2003.
Articolul 5
Sisteme electronice de înregistrare și raportare
Cheltuielile efectuate în cadrul proiectelor menționate în anexa III pentru dezvoltarea, achiziționarea, instalarea și asistența tehnică necesară componentelor sistemelor electronice de înregistrare și raportare (ERS), astfel încât să poată avea loc un schimb de date sigur și eficient în ceea ce privește monitorizarea, controlul și supravegherea activităților de pescuit, pot beneficia de o contribuție financiară reprezentând 90 % din cheltuielile eligibile, în limitele prevăzute în anexa menționată.
Articolul 6
Dispozitive electronice de înregistrare și raportare
(1) Cheltuielile efectuate în cadrul proiectelor menționate în anexa IV pentru achiziționarea și montarea la bordul navelor de pescuit a dispozitivelor ERS cu scopul de a permite navelor să înregistreze și să transmită pe cale electronică Centrului de monitorizare a pescuitului informații privind activitățile de pescuit pot beneficia de o contribuție financiară reprezentând 90 % din cheltuielile eligibile, în limitele stabilite în anexa menționată.
(2) Contribuția financiară menționată la alineatul (1) se limitează la 3 000 EUR pentru fiecare navă, fără a aduce atingere dispozițiilor de la alineatul (4).
(3) Pentru a putea beneficia de o contribuție financiară, dispozitivele ERS trebuie să respecte cerințele prevăzute în temeiul Regulamentului (CE) nr. 1077/2008.
(4) În cazul dispozitivelor care combină funcții ERS și VMS și care îndeplinesc cerințele prevăzute în Regulamentele (CE) nr. 2244/2003 și (CE) nr. 1077/2008, contribuția financiară menționată la alineatul (1) din prezentul articol se limitează la 4 500 EUR.
Articolul 7
Proiecte-pilot
Cheltuielile efectuate, cu referire la proiectele menționate în anexa V, în cadrul proiectelor-pilot privind noile tehnologii de control pot beneficia de o contribuție financiară reprezentând 90 % din cheltuielile eligibile, în limitele stabilite în anexa menționată.
Articolul 8
Formare profesională și programe de schimb de experiență
Cheltuielile efectuate în cadrul proiectelor menționate în anexa VI pentru programele de formare profesională și schimb de experiență a funcționarilor publici responsabili de monitorizarea, controlul și supravegherea în domeniul pescuitului pot beneficia de o contribuție financiară reprezentând 50 % din cheltuielile eligibile, în limitele prevăzute în anexa menționată.
Articolul 9
Inițiative de informare cu privire la normele PCP
(1) Cheltuielile efectuate în cadrul proiectelor menționate în anexa VIII pentru inițiative care includ seminare și instrumente media menite să sensibilizeze pescarii și alți factori implicați, cum ar fi inspectorii, procurorii și judecătorii, precum și publicul larg, în legătură cu necesitatea de a combate pescuitul iresponsabil și ilegal și de a pune în aplicare noul regulament în materie de control, pot beneficia de o contribuție financiară reprezentând 90 % din cheltuielile eligibile, în limitele stabilite în anexa menționată.
(2) Orice alte cheltuieli efectuate pentru inițiative de informare cu privire la normele PCP în cadrul proiectelor menționate în anexa VIII pot beneficia de o contribuție financiară reprezentând 50 % din cheltuielile eligibile, în limitele stabilite în anexa menționată.
Articolul 10
Nave și aeronave de patrulare pentru supravegherea activităților de pescuit
(1) Cheltuielile efectuate în cadrul proiectelor menționate în anexa IX pentru achiziționarea și modernizarea navelor și aeronavelor utilizate de către autoritățile competente ale statelor membre pentru inspectarea și supravegherea activităților de pescuit pot beneficia de o contribuție financiară reprezentând 50 % din cheltuielile eligibile, în limitele stabilite în anexa menționată.
(2) Contribuția financiară specificată pentru fiecare stat membru în anexa IX se calculează în funcție de utilizarea vaselor și aeronavelor în cauză în scopul inspecției și supravegherii, exprimată ca procent din activitatea totală anuală a acestora declarată de statele membre.
Articolul 11
Contribuția maximă a Uniunii pentru fiecare stat membru
Cheltuielile prevăzute, proporția eligibilă din acestea și valoarea maximă a contribuției din partea Uniunii, pentru fiecare stat membru, sunt următoarele:
(în EUR)
Statul membru
Cheltuieli prevăzute în programul național de control al pescuitului
Cheltuielile eligibile
Valoarea maximă a contribuției din partea Uniunii
Belgia
254 270
254 270
176 343
Bulgaria
195 828
195 828
153 748
Danemarca
3 215 749
3 148 559
2 729 961
Germania
6 418 061
1 120 000
893 600
Estonia
239 745
239 745
207 873
Irlanda
51 495 000
46 395 000
1 997 500
Grecia
18 595 000
7 085 750
5 111 175
Spania
9 563 245
9 153 093
7 735 444
Franța
4 536 370
3 497 768
2 640 008
Italia
26 650 600
2 625 600
1 312 800
Cipru
357 800
357 800
318 900
Lituania
460 001
460 001
404 001
Țările de Jos
2 809 000
1 616 000
1 424 000
Polonia
702 600
696 000
600 000
România
593 600
593 600
334 240
Slovenia
510 807
507 649
383 900
Finlanda
981 000
881 000
766 500
Suedia
2 353 016
2 139 327
1 902 083
Regatul Unit
2 164 334
1 408 528
1 036 432
Total
132 096 027
82 375 517
30 128 508
Articolul 12
Destinatari
Prezenta decizie se adresează Regatului Belgiei, Republicii Bulgaria, Regatului Danemarcei, Republicii Federale Germania, Republicii Estonia, Irlandei, Republicii Elene, Regatului Spaniei, Republicii Franceze, Republicii Italiene, Republicii Cipru, Republicii Lituania, Regatului Țărilor de Jos, Republicii Polone, României, Republicii Slovenia, Republicii Finlanda, Regatului Suediei și Regatului Unit al Marii Britanii și Irlandei de Nord.
Adoptată la Bruxelles, 22 iunie 2010.

Labels: 7
9
6
12
15